钦定古今图书集成/明伦汇编/皇极典/第002卷 > 易经 > 《临卦》
## 钦定古今图书集成/明伦汇编/皇极典/第002卷 > 易经 > 《临卦》

九二：咸临，吉，无不利。

〈程传〉二方阳长而渐盛。感动于六五中顺之君。其交之亲。故见信任。得行其志。所临吉而无不利也。

又

六五，知临，大君之宜，吉。

〈程传〉五以柔中顺体居尊位。而下应于二。刚中之臣。是能倚任于二。不劳而治。以知临下者也。〈本义〉以柔居中、下应九二、不自用而任人、乃知之事、而大君之宜、“吉”之道也。

《象》曰：“大君之宜”，行中之谓也。

〈程传〉君臣道合。盖以气类相求。五有中德、故能倚任刚中之贤、得大君之宜、成知临之功。盖由行其中德也。人君之于贤才，非道同德合、岂能用也。